Tárgy: A Budaörsi Diáksport Egyesület NB-I-es röplabda szakosztályának rendkívüli támogatási kérelme.

Tisztelt Képviselő-testület!

Tisztelt Bizottságok!

A BDSE röplabda szakosztályának vezetése az egyesület elnökségével egyetértésben, több évi sikeres amatőr szereplés után négy évvel ezelőtt úgy döntött, hogy megpróbálja megteremteni feltételeit annak, hogy a szakosztály csapatai megmérettessék magukat a Magyar Nemzeti korosztályos és felnőtt bajnokságokban, kihasználva az időközben kialakult szakmai kapacitásokat és a sportág iránt érdeklődő családok, sportolók igényeit.

Budaörs Város Önkormányzatának jelentős erkölcsi és anyagi támogatásával, valamint számottevő támogatói segítségnek és pályázati forrásoknak köszönhetően, negyedik éve csapataink sikeresen szerepelnek a korosztályos és felnőtt Nemzeti Bajnokságokban. Felnőtt csapatunk már az első évben megnyerte az NB-II es bajnokság Nyugati csoportjának küzdelmeit, majd kivívta a legmagasabb osztályban (NB-I) való indulás jogát. Az ezt követő 3 évben mindegyik évben egy helyezést előre is lépet csapatunk.

Rendkívüli módon megnehezíti munkánkat, hogy a mérkőzéseinket befogadó Illyés Gyula Gimnázium tornaterme nem alkalmas arra, hogy méltó körülményeket teremtsen a nézők, a helyi és országos média és ennek következtében a támogatók számára.

2017. elején felmerült az elnökségben az NB I.-es bajnokságtól való visszalépés gondolata, miközben szakmailag egyre sikeresebb éveket zárunk, ráadásul az év végére elkészül a gimnázium területén az a sportcsarnok, ami a legtöbb problémánkra megoldást jelenthet.

A BDSE 2017-es évi költségvetési tervezésekor még nem volt ismert az a 2017 áprilisában tett kormányzati bejelentés, hogy a röplabda lesz a hatodik csapat látványsport, amely az előző öt (labdarúgás, kosárlabda, kézilabda, vízilabda, jégkorong) csapatsport mellett jelentős állami támogatásban (TAO) részesül a következő hatéves ciklusban.

Információink szerint a legkedvezőbb forgatókönyv megvalósulása esetén is ez év decemberében várható legkorábban a remélt támogatások megérkezése, ugyanakkor a bajnoki év lényegében a tanévvel van szinkronban.

**Számításaink szerint a következő (2017/2018-as) NB-I-es bajnoki év teljesítéséhez 10.000.000-12.000.000-Ft-nyi pluszforrást kell szereznünk.** Ennek egy része az előírások, szabályok megváltozásából fakadó többletköltség, egy része az új csarnok használatbavételéhez elengedhetetlen pályafelszerelés, ill. a versenyrendezéshez szükséges eszköz, szolgáltatás, részben pedig elkerülhetetlen többlet terembérleti díj és személyi juttatás. Ezen plusz költségek egy része egyszeri kiadás, melynek lefedésére jelenleg is van beadott pályázata egyesületünknek a Magyar Röplabda Szövetségnél.

**Számításaink szerin mintegy 3.900.000 Ft támogatásra lenne szüksége röplabda szakosztályunknak 2017 decemberéig ahhoz, hogy a következő bajnoki szezonban is bent tudjunk maradni az NB-I-ben, és az elkövetkezendő hat évben fedezetet, forrást tudjunk biztosítani a további fejlődés többletköltség igényének finanszírozásához.**

Budaörs, 2017.05.29.

Tisztelettel

Dezső Béla Árendás Péter

szakoszt. vez. BDSE elnök